
Ark:
433.52

Per Olav Aslaksen

77 64 22 01



_

Fagerfjell Sankelag

v/Otto Vestheim

9300 FINNSNES

FELLINGSTILLATELSE PÅ JERV I FAGERFJELL OG VASSBRUNA

Viser til søknad mottatt 03.09.01 fra Fagerfjell sankelag om fellingstillatelse på jerv i Fagerfjell og Vassbruna i Målselv og Lenvik kommuner.

Det søkes om fellingstillatelse for to jerver på grunnlag av funn av 13 sauekadaver i området, hvorav fire 02.09.01 ble dokumentert som drept av jerv.

v e d t a k

Fylkesmannen i Troms gir med dette fellingstillatelse på en (-1-) jerv i deler av Målselv og Lenvik kommuner. Område er nærmere angitt i vilkår knyttet til fellingstillatelsen. Fellingstillatelsen  gjelder i tidsrommet 5. til 15. september 2001.

Grunnlaget for avgjørelsen

Tillatelsen er gitt med hjemmel i § 12 i Lov om viltet (Viltloven) av 29. mai 1981 nr. 38, med senere endringer, og  § 3 i ”Forskrift om forvaltning av bjørn, jerv, ulv og gaupe” av 30.06.00, jf Direktoratet for naturforvaltnings (DN) brev av 30.05.01 der Fylkesmannen i Troms er gitt myndighet til å forvalte betinget fellingstillatelse på 2 jerv i Troms fylke innen gitt tidsramme og under gitte vilkår. 

Fellingstillatelse kan gis for å forhindre at jerv gjør skade på av bufe eller tamrein. Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning. Ved avgjørelsen skal det særlig tas hensyn til:

· Størrelse og sammensetning av vedkommende rovviltbestand

· Områdets betydning som beitemark

· Skadenes omfang og utvikling

· Potensiale for framtidige skader

Begrunnelse

Fellingstillatelsen gis på bakgrunn av dokumenterte tap forårsaket av jerv, tap av sau og lam i området og  potensiale for ytterligere skade. Fellingstillatelsen skal være rettet mot skadevoldende individ. Følgende forhold er vektlagt:

· Skadeomfang og skadeutvikling og områdets betydning som beiteområde.

Fylkesmannen har fått melding om 13 kadaverfunn i området siden midten av august. Av disse ble 4 undersøkt av rovviltkontakt søndag 02.09.01, og to mandag 03.09. Alle disse kadavrene er dokumentert eller sannsynlig drept av jerv. Av de sju kadvarene som er undersøkt tidligere er ingen dokumentert eller sannsynliggjort som drept av jerv. 

Det beiter omkring 600 sau i området. 

· Jervebestanden

Bestandssituasjonen for jerv i Troms vurderes å være god. Det er ikke kjent avgang av jerv i det aktuelle området de siste tre år, samtidig som det rapporteres om aktivitet av jerv i området. Fylkesmannen anser at felling av en jerv i dette området ikke kommer i konflikt med målsetningen om en sammenhengende levedyktig bestand av jerv i Nord-Norge og Nord-Trøndelag. Jerve​nemda for Nord-Norge samt Nord-Trøndelag har for lisensjakta 2001-2002 fattet vedtak om at det kan felles 11 jerv i Troms. Det er åpnet for lisensjakt i det aktuelle området og det er ved jaktstart tildelt 2 dyr i tilhørende lisensjaktområde. Felt dyr vil bli belastet kvoten for lisensjakta 2001-2002.

· Forebyggende tiltak

I områder der det oppstår akutte skader av jerv på beitende sau, skjer dette oftest på ettersommeren og tidlig på høsten. Det mest effektive forebyggende tiltaket man har erfaring med i slike situasjoner er framskutt nedsanking av sauene. Dette har delvis vært støttet økonomisk over midler til skadeforebyggende tiltak etter prioritering fra Rovviltutvalget i Troms. Inneværende år er imidlertid tilgjengelige midler allerede disponert.

Klageadgang

Fylkesmannens vedtak kan påklages til Direktoratet for naturforvaltning innen tre uker etter mottakelse av dette brev.  Eventuell klage begrunnes og sendes gjennom Fylkesmannen i Troms.

Følgende vilkår er knyttet til nedenfor gitte fellingstillatelse:
1. Fellingstillatelsen gjelder i Fagerfjell og Vassbruna i Målselv og Lenvik kommuner i området mellom Målselva/Målselvfjorden i øst og Rossfjordvassdraget/Rossfjorden i øst. I sør avgrenses området av riksveg 855 fra Karlstad til Høllanes. Tillatelsen gjelder i tidsrommet 04.09.01-15.09.01, men likevel kun så lenge det er sau igjen i området.  

2. Et jaktlag oppnevnt av Fagerfjell sankelag skal stå for fellingen. Jaktleder er Ove Johan Rydeng. Navnene på de som deltar i jaktlaget skal meddeles lensmannen og fylkesmannen. Jaktlagets størrelse må være slik at det sikres kommunikasjon mellom jegerne. Dette for å unngå at det felles flere dyr enn det fellingstillatelsen gjelder.

Jaktleder er ansvarlig for å gjøre dette brevet kjent for jaktlaget, samt å kontrollere at jegerne har oppfylt kravene om avlagt storviltprøve i 2001 ved jakt med rifle, og innbetalt jegeravgift for inneværende jaktår. Kun personer som er innmeldt og registrert hos fylkesmannen kan delta på denne fellingstillatelsen.

3. Fellingstillatelsen skal rettes mot det individ som gjør skade, jakta bør konsentreres i de områder der det er funnet kadaver. 

4. Når felling av jerv har skjedd, skal dette omgående meldes til Fylkesmannen på tlf. 77 64 22 01, 77 64 22 08 eller 952 10 535 , kommunen og lensmann. Tid og sted for fellingen skal oppgis.

5. Ved felling skal det nyttes våpen og ammunisjon med minimum anslagsverdi på 980 joule på 100 meters avstand. Minimum kaliber er .222 remington. Ved jakt med rifle skal det brukes ekspanderende prosjektil.  Jaktes det med rifle stilles det også krav om at oppnevnt jeger har avlagt skyteprøve for storviltjakt i 2001 med det våpen som nyttes.

6. Etter viltlovens § 52, siste ledd, gir DN dispensasjon slik at løs hund kan brukes under forsøk på felling dersom dette anses som aktuelt. Nødvendige tillatelser i henhold til bufelov og reindrifts​lov må innhentes av jaktlaget hos lensmannen.

7. Oppnevnte jeger forplikter seg til å utøve jakta på en human og sikkerhetsmessig forsvarlig måte, jfr viltlovens § 19. Den/de som måtte såre jerv under forsøk på felling i henhold til tillatelsen, plikter å gjøre det de kan for å få avlivet jerven. Vedkommende plikter å forvisse seg om påskutt dyr er truffet. Dersom pliktig ettersøk første dag er uten resultat, skal fylkesmannen og politimyndighet umiddelbart underrettes. Fylkesmannen avgjør hvordan videre ettersøk skal ledes. Medlemmene i jaktlaget skal, hvis annet ikke er avtalt, uten godtgjørelse bistå forvaltningsmyndighet eller politimyndighet i det videre ettersøk, jfr. § 7 i Forskrift om forvaltning av jerv, bjørn, ulv og gaupe.

8. All jakt stanses ved fellingstillatelsens utløp, eller hvis fylkesmannen av andre årsaker finner å måtte stoppe jakta. 

9. Jerv som blir felt på denne tillatelsen er viltfondets eiendom. Ingen kan derfor på noen måte gjøre seg nytte av felt jerv uten nærmere samtykke fra forvaltningsmyndighet. Felt jerv skal behandles på en slik måte at byttets verdi ikke forringes unødig.

10. Felt dyr skal så raskt som mulig og i nedfrosset tilstand, sendes til Norsk Institutt for Naturforskning (NINA), Tungasletta 2, 7485 Trondheim. Nedfrosset vare må imidlertid ikke sendes rett før en helg, da dette kan medføre at dyret kan tine før denne blir avhentet.

11. Hvis nye skader blir registrert i området eller det skjer andre endringer i skadebildet, skal fylkesmannen umiddelbart kontaktes for eventuell ny vurdering av fellingstillatelse og fellingsområde.

Med hilsen

Knut M Nergård ef

fylkesmiljøvernsjef






Bjørn Morten Baardvik









seksjonsleder naturforvaltning

Kopi
Ove Johan Rydeng, Fagerfjell, 9300 Finnsnes 

Direktoratet for naturforvaltning



Norsk Institutt for naturforskning NINA-NIKU



Fylkesmannen i Finnmark



Fylkesmannen i Nordland



Fylkesmannen i Nord-Trøndelag



Målselv kommune 



Lenvik kommune



Reindriftsforvaltningen i Troms, 9220 Moen



Troms sau- og geitalslag, postboks 71, 9100 Kvaløysletta



Troms Reindriftssamers fylkeslag, Kristine Eira, 9465 Tennevoll



Rådgivende rovviltutvalg i Troms v/Ole K Andreassen

Jervenemnda for Nord-Norge/Nord-trøndelag, John Helge Steinnes, 9042 Laksvatn



Landbruksavdelingen, Her



Statens Dyrehelsetilsyn, Harstad



Lensmannen i Målselv



Lensmannen i Lenvik 



Dyrevernsnemda i Nordreisa veterinærdistrikt 9151 Storslett

Telefon:

77 64 20 00
Telefaks:

77 64 21 39
Postadresse:

9291 Tromsø
Besøksadresse:

Strandveien 13, 9007 Tromsø
E-postadresse:

postmottak@fm-tr.stat.no

